Wilde perde deur weerlig doodgeslaan | Maroela Media
Vyf wilde perde is dood nadat hulle oor die naweek tydens 'n donderstorm in Mpumalanga deur weerlig doodgeslaan is.
Die voorval het Saterdag naby Kaapsehoop plaasgevind, berig Beeld. Reinette van Niekerk, 'n lid van die Kaapsehoop-perdefonds, het aan die koerant gesê 'n trop van nege wilde perde het tydens die donderstorm skuiling onder 'n boom gesoek. Van Niekerk en haar man het in 'n gastehuis tuisgegaan toe die voorval plaasgevind het.
Die paartjie het die storm sien aankom en wou hul voertuig, wat buite parkeer was, na 'n motorhuis skuif. Volgens Van Niekerk was hulle nog in hul voertuig toe hulle 'n harde slag gehoor het. Hulle het gaan ondersoek instel en vyf perde onder die boom sien lê. Die ander vier perde het weggehardloop.